送沆赴台州學錄
作者：陳著
朝代：宋

paragraphs: 山連霞，水半沙，十步九步神仙家。
草初芽，樹欲花，香風二百里春華。
人謂此行良可樂，我送出門還作惡。
初心謂何姑勿道，爲貧去抱夫子脚。
天台如今人物林，芹芳藻潔紛佩衿。
物議無情憂責重，盡人須要先盡心。
好爲人師古所戒，況汝大欠鐙窗債。
理義無窮白日速，相長工夫方有在。
視身如玉宜好修，守口如瓶勿起羞。
平平之外無赫赫，介介之中有休休。
勞其筋骨餓膚體，乃汝法家并拂士。
恩愛極處言語切，豈得已哉汝行矣。
我年雖邁尚自强，藜藿能延壽命長。
相望只有片雲隔，不比遠去無遊方。
時節飛書當萊舞，兩字平安勝三釜。
三年電光一抹過，但要學成身立來歸見父母。